Werker vermoor glo Pta-vrou in huisArgieffoto: Nico Strydom ŉ Vrou, in haar 60’s, is dood en haar seun, in sy 40’s, is beseer nadat hulle Maandagoggend in hul huis in Wonderboom aangeval is, vermoedelik deur iemand wat bekend is aan hulle. Mirna von Benecke, woordvoerder van die Sinoville-polisie, het aan Maroela Media gesê daar word vermoed dat die verdagte ŉ werknemer van die man is. Die man en sy ma het saam in die huis in Apiesdoringlaan gebly. “In dié stadium word ŉ 25-jarige man in verband met die voorval gesoek. Die verdagte is glo ŉ werker van die man by ŉ sakeonderneming in die Kolonnade-winkelsentrum,” het Von Benecke gesê. Volgens Von Benecke het die verdagte tussen 05:30 en 06:00 toegang tot sy werkgewer se huis bekom. “Die vrou het op die verdagte afgekom, waarna hy haar met ŉ mes aangeval het. Sy is op die toneel dood. Haar seun is ook aangeval en beseer. Hy is na ŉ nabygeleë hospitaal gehaas vir behandeling. Sy toestand is nie in dié stadium bekend nie.” Die verdagte het glo ŉ selfoon by sy werkgewer se huis gebuit voor hy gevlug het. Von Benecke het gesê daar word vermoed dat dieselfde verdagte voor of ná die aanval by sy werkgewer se onderneming ingebreek het, waar hy ŉ onbekende hoeveelheid kontant uit die kluis gesteel het. Die Sinoville-polisie ondersoek ŉ saak van moord, huisroof en sakeroof. Niemand is nog in verband met die voorval in hegtenis geneem nie. Lees die opvolgberig hier.